BREAKING คดีพลิก ไม่เคยซื้อของออนไลน์ บัตรก็ถูกโจรกรรมได้
BREAKING คดีพลิก บัตรถูกแฮกเอง โดยที่ยังไม่ได้ซื้อของออนไลน์
19 ต.ค. 2564

BREAKING คดีพลิก ไม่เคยซื้อของออนไลน์ บัตรก็ถูกโจรกรรมได้
ใครที่มีบัตรเดบิตทุกคน ควรทราบข้อมูลนี้
ในช่วงที่ผ่านมาเริ่มมีผู้ถือบัตรเดบิตหลายราย ที่ไม่เคยซื้อของออนไลน์ หรือให้ข้อมูลบัตรเดบิตกับใครเลย แต่ยังถูกตัดเงินจากบัญชี โดยมีชื่อรายการว่าถูกจ่ายผ่าน EDC ซึ่งเป็นการจ่ายจากบัตรเดบิตที่เรียกเก็บเงินทันทีจากบัญชีธนาคาร
จากก่อนหน้านี้ที่มีหลายคนบอกว่า "ผู้ถือบัตรผิดเองที่เอาบัตรไปผูกกับเว็บไซต์ซื้อของออนไลน์" แต่ตอนนี้กลับไม่ใช่อย่างนั้น.. เพราะการมีบัตรถือไว้เฉย ๆ ไม่เคยไปซื้อของออนไลน์ ก็สามารถถูกแฮกและโดนดูดเงินได้เช่นกัน
โดยวิธีที่มิจฉาชีพใช้ในการแฮกบัตรเครดิตเพื่อเอามาจ่ายเงิน ที่ทางธนาคารแห่งประเทศไทยเปิดเผยล่าสุดก็คือ การใช้โปรแกรมคอมพิวเตอร์สุ่มหมายเลข ซึ่งจะประกอบไปด้วย หมายเลขบัตร วันที่หมดอายุของบัตร และหมายเลข CVV 3 ตัว ซึ่งยังไม่ปรากฏแน่ชัดว่าแฮกเกอร์ต้องรู้หมายเลขบัตรเครดิตมาก่อน ถึงจะสุ่มรหัสที่เหลือได้ง่ายขึ้นหรือไม่ ถ้าใช่ก็แปลว่าคนร้ายจะต้องรู้หมายเลขบัตรเครดิตไม่ว่าทางใดก็ทางหนึ่ง
ถ้าให้เปรียบเทียบแบบง่าย ๆ ก็คือ ให้หมายเลขบัตรเครดิต และหมายเลขอื่น ๆ เหมือน รหัสกุญแจ เข้าประตู
ถ้าเป็นมนุษย์ ก็คงยากและใช้เวลานานที่จะลองสุ่มหมายเลขไปเรื่อย ๆ
แต่คราวนี้แฮกเกอร์จะใช้โปรแกรมคอมพิวเตอร์ที่สามารถสุ่มเป็นล้านครั้งได้ ในเวลาไม่นาน
และนั่นเป็นเหตุผลที่ทำไมต้องเป็นรายการถี่ ๆ ที่มียอดน้อย ๆ
เพราะว่ายอดน้อย ส่วนใหญ่แล้วการตัดบัตรเดบิตจะไม่ต้องใช้เลข OTP หรือการยืนยันด้วยการส่ง SMS มาที่โทรศัพท์มือถืออีกครั้งหนึ่ง
ดังนั้นการตัดยอดน้อย ๆ จะเป็นการเปิดโอกาสให้ แฮกเกอร์สามารถ สุ่มหมายเลขบัตรได้หลาย ๆ ครั้ง จนกว่าจะถูกตัดสำเร็จ
และเมื่อตัดสำเร็จแล้ว แฮกเกอร์ก็จะตัดไปเรื่อย ๆ ทีละน้อย ๆ คล้ายเป็นการค่อย ๆ ดูดเงินออกจากบัญชีจนหมดภายในไม่กี่นาที
สำหรับเหตุผลที่บัตรเดบิต จะเจอปัญหาได้บ่อยกว่าบัตรเครดิตก็เพราะว่า บัตรเดบิตจะตัดเงินจากบัญชีธนาคารทันที
ส่วนบัตรเครดิต เมื่อพบธุรกรรมที่ต้องสงสัย ผู้ถือบัตรสามารถอายัดธุรกรรม ก่อนที่จะตัดเงินจริงได้
ซึ่งจริง ๆ แล้ว การตัดเงินทีละน้อย ๆ จากบัญชีเดียว ในช่วงเวลาอันสั้นแบบนี้ เป็นธุรกรรมที่ไม่ปกติ
ถ้าธนาคารจะเขียนชุดโปรแกรมคำสั่งป้องกันตรงนี้ก็น่าจะสามารถทำได้ง่าย
อย่างไรก็ตามนี่เป็นวิธีโจรกรรมที่เพิ่งทราบปัญหากันในวงกว้าง ซึ่งก็คาดเดาได้ว่าหลังจากนี้หลายธนาคารคงมีระบบป้องกันเรื่องนี้ได้ในที่สุด
และก็สอดคล้องกับที่ ธนาคารแห่งประเทศไทย กับสมาคมธนาคารไทย แจ้งว่าจะทำก็คือ การยกระดับความเข้มข้นให้ครอบคลุมธุรกรรมที่มีจำนวนเงินต่ำและมีความถี่สูง ให้ทุกธนาคารระงับบัญชีนั้นทันที
ดังนั้นสรุปได้ว่า ตอนนี้ใครมีบัตรเดบิต ควรต้องระวังเงินในบัญชีของท่านให้ดี
แนะนำว่าให้เปิดแจ้งเตือนทางโทรศัพท์ทุกครั้งเมื่อมีการทำธุรกรรมผ่านบัตร
เพราะไม่เช่นนั้น บัตรเดบิตของท่าน อาจจะเป็นเครื่องผลิตเงินของคนอื่น โดยไม่รู้ตัว..